APPENDIKS 4. Uddybende beskrivelse af pædagogiske tilgange

Bleses, D., Højen, A., Jensen, P., Dybdal, L. & Andersen, P. L. Metaanalyse af pædagogiske indsatser til at styrke det sproglige læringsmiljø for 0-5-årige

Vi har søgt efter mønstre blandt de inkluderede studier i metaanalysen baseret på fem særskilte faktorer med henblik på at beskrive hvilke pædagogiske tilgange til sprogindsatser, der er blevet undersøgt over de seneste 25 år:

* Overordnet pædagogisk tilgang (generel, fokuseret, omfattende).
* Ramme for indsatsen (hjem, dagtilbud, hjem og dagtilbud, andet).
* Tidspunkt for indsats (fastlagt tidspunkt eller hele dagen).
* Udøver (forældre, pædagoger, forskere, andre).
* Aktivitet (fx fælles læsning, læringsaktiviteter, kreative aktiviteter, samling mm.).

Med udgangspunkt i disse fem faktorer har vi på tværs af de 185 forskellige indsatser rapporteret i 141 studier identificeret 10 forskellige pædagogiske tilgange, der er blevet afprøvet i studier af høj kvalitet i perioden 1990-2014. Der var kun 35 indsatser, der ikke passede til en af de 10 pædagogiske tilgange, dvs. de 10 pædagogiske tilgange dækker altså mere end 80 pct. af de primære forskningsstudier, der er afprøvet i højkvalitetsstudier i perioden 1990-2014. I Appendiks 2 findes en oversigt over inkluderede studier og i Appendiks 3 findes en komplet referenceliste over alle inkluderede studier.

De 10 pædagogiske tilgange ses nedenfor.

1. GENEREL STIMULERING
   1. Forældrebaseret fælles læsning
   2. Pædagogbaseret generel stimulering
2. FOKUSERET STIMULERING
   1. Forskerbaseret fonologisk opmærksomhedstræning
   2. Forskerbaseret fokuseret stimulering
   3. Pædagogbaseret bogfokuseret stimulering
   4. Individuel computerbaseret stimulering
   5. Curriculum baseret professionel udvikling
   6. Forældre- og pædagogbaseret fokuseret stimulering
3. OMFATTENDE STIMULERING
   1. Pædagogbaseret omfattende stimulering
   2. Forældrebaseret omfattende stimulering

Nøgleordene er ”generel”, ”fokuseret” og ”omfattende”, der refererer til hvor strukturerede og målrettede sprogindsatserne er, og hvor omfattende de er mht. kompetencerne de understøtter.

De pædagogiske tilgange – samt forskelle og ligheder blandt de studier der indgår i hver af de pædagogisk tilgange – beskrives nedenfor baseret på den omfattende kodning af hver indsats, vi har foretaget (se Appendiks 1).

Her beskrives de enkelte pædagogiske tilgange og den måde studierne indenfor hver enkelt tilgang er gennemført på. For en oversigt over karakteristika ved de enkelte pædagogiske tilgange, se Tabel A4.1 nederst i dokumentet. Referencerne til de enkelte studier, der nævnes neden for findes i Appendiks 3.

## Forældrebaseret fælles læsning

Beskrivelse af den pædagogiske tilgang*.* Som det fremgår af Tabel 3 indgår fælles læsning i langt de fleste pædagogiske indsatser som vi har identificeret, men i denne pædagogiske tilgang, der udgøres af 19 indsatser (15 studier), er der alene fokus på fælles læsning mellem forældre og barn. Whitehurst m.fl. (1988) var de første til at bruge termen ”dialogisk læsning”. I stedet for den traditionelle højtlæsning, hvor forælderen læser og barnet bare lytter, læser den voksne bogen på en måde, så barnet aktivt engageres sprogligt under læsningen ved hjælp af nogle konkrete strategier, som understøtter og udfordrer barnet (se boks). Teknikkerne er bl.a. inspireret af Vygotsky’s idéer om stilladsering og zonen for nærmeste udvikling (Vygotsky, 1980).

ARNOLD M. FL. (1994)er et eksempel på et klassisk studie af dialogisk læsning og er samtidig også den første artikel hvor begrebet dialogisk læsning (”dialogical reading”) nævnes for første gang. Mødre til 2-årige børn blev under læsningen instrueret i at:

* anvende teknikker, der opmuntrer barnet til at sige noget om bogen fx ved at stille åbne spørgsmål, herunder hv-spørgsmål, stille spørgsmål til det der sker i bogen som barnet allerede har hørt
* give feedback til barnet fx ved at følge op på barnets svar ved at stille spørgsmål eller ved at gentage, hvad barnet siger, fortolke og udvide hvad barnet siger og at give barnet mere viden om bogens indhold.

I den ene eksperimentgruppe blev mødrene instrueret på samme måde som i Whitehurst m. fl. (1988), dvs. teknikkerne blev forklaret og demonstreret af en forskningsassistent, hvorefter moren derefter fik direkte feedback på hendes læsning med barnet af forskningsassistenten. I den anden gruppe blev mødrene alene instrueret ved hjælp af to instruktionsvideoer, som præsenterede dem for de samme dialogiske læsningsstrategier som den første gruppe blev undervist direkte i.

Som Arnold m. fl. (1994) har de fleste studier, der er inkluderet i denne pædagogiske tilgang, et snævert fokus på *om* dialogisk læsning mellem voksen og barn har positiv effekt på børns sprogudvikling (se fx amerikanske studie af Whitehurst m.fl. (1994) eller de to israelske studier Kotaman (2008) og Aram, Fine og Ziv (2013)) mere end hvordan forældre kan understøttes i at læse dialogisk. Andre studier under denne pædagogiske tilgang har et bredere sigte som fx afprøvningen af effekten en udbredt indsats *Bookstart* i Holland, hvor forældre med 8 måneder gamle børn i store dele af kan hente en babybog, en CD med sange samt en folder, der forklarer om vigtigheden af dialogisk læsning (van Berg & Bus, 2014).

Målgruppe, varighed af indsatsen og sprogligt fokus.Denne pædagogiske tilgang er først og fremmest afprøvet på små børn (tre år og derunder) med forskellig social baggrund. De fleste forløb varer under 10 uger (faktisk varer en tredjedel 5 uger eller derunder). Alle indsatser har som mål at understøtte talesprog, først og fremmest ordforråd, dvs. effekten af dialogisk læsning er kun i meget begrænset omfang afprøvet på førskriftlige færdigheder.

Understøttelse af udøver. Det er kendetegnende for de studier, der er med under denne pædagogiske tilgang, at der gives begrænset støtte til forældrene. Forældrene instrueres på korte workshops (fx i barnets dagtilbud eller under et hjemmebesøg). I andre studier afprøves om forældrene kan instrueres ved hjælp af en video (selv-instruktion). Forældrene modtager kun en kort generel vejledning med anvisninger svarende til dem listet ovenfor, og i knap halvdelen af studierne modtager forældrene ingen støtte undervejs i indsatsen. Der er derfor ikke mange omkostninger forbundet med at iværksætte indsatsen.

Om studierne. De fleste studier er fra USA (65 pct. er fra engelsktalende lande), og kun to af studierne er fra Europa (Holland/Israel) og nogle af de tidligste sproginterventionsstudier findes her. Metodisk er studierne på nogle måder stærke: Langt størstedelen af studierne er gennemført som lodtrækningsforsøg, der er anvendt standardiserede måleinstrumenter, og der er generelt oplysninger om frafald og fidelitet. Svagheden ved studierne er, at de er baseret på relativt få børn, og resultaterne af studierne er derfor mindre sikre.

## Pædagogbaseret generel stimulering

Beskrivelse af den pædagogiske tilgang.Der er i alt 19 *indsatser* (afprøvet i 12 studier), der hører ind under denne pædagogiske tilgang. Fælles for dem er, at der er hovedfokus på at støtte pædagogen i at anvende forskellige typer af understøttende sprogstrategier i forbindelse med forskellige aktiviteter mere end der er fokus på, hvad der præcist skal gøres med børnene. Fx er der fokus på hvordan pædagogen kan anvende understøttende sprogstrategier via fælles læsning kombineret med forskellige læringsaktiviteter, kreative aktiviteter eller andet. Pædagogerne støttes via løbende coaching, hvor en fagperson giver gode råd – i nogle tilfælde baseret på et særligt program (curriculum) eller professionel udvikling (fx kurser).

GIROLAMETTO, WEITZMAN & GREENBERG (2012) afprøvede effekten af et curriculum, der var målrettet pædagoger, *ABC and Beyond: The Hanen Program for Building Emergent Literacy in Early Childhood Settings,* som består af fire workshops som skal lære pædagogerne at understøtte førskrift-kompetencer hos alle børn på stuen i løbet af de daglige aktiviter og rutiner.

Pædagogerne blev undervist af en talepædagog i hvordan de i forbindelse med læsning af bøger kan engagere børn i dekontekstualiserede samtaler om bogens indhold (dvs. ved at inddrage andre lignende situationer og børnenes egne erfaringer) og samtidigt understøtte tilegnelsen af skriftbegreber (som fx bog, forside, titel), bogstavnavne og lyde r og skriveaktiviteter efter læsningen af bogen.

De pædagogiske metoder, der blev anvendt i alle fire workshops, og som havde fokus på at støtte pædagogernes læring, inkluderede (a) gennemgang af den foregående workshops indhold, (b) interaktiv oplæg med eksempler og videoer udvalgt til at illustrere strategierne, (c) diskussioner i små grupper til at analysere de videofilmede eksempler samt (d) planer for hvordan strategierne kunne gennemføres i forbindelse med den daglige pædagogiske praksis.

Efter hver workshop fik den enkelte pædagog besøg af en coach, der gav individuel feedback og forslag til hvordan pædagogen kunne indarbejde strategier baseret på en videooptagelse.

Flere af studierne inden for denne pædagogiske tilgang evaluerer forskellige varianter af *The Hanen program* (fx Cabell m.fl., 2011, Coulter & Gallagher, 2001; Flowers, Girolametto, Weitzman, & Greenberg, 2007 og Piasta m.fl., 2012).

Målgruppe, varighed af indsatsen og sprogligt fokus. Denne pædagogiske tilgang er først og fremmest afprøvet på børn i børnehavealderen (tre år og derover med forskellig social baggrund), men godt en tredjedel er målrettet børn under tre år. Her er tale om længerevarende forløb. I de fleste tilfælde tager sproginterventionerne som omtalt udgangspunkt i fælles læsning af bøger med tilhørende læringsaktiviteter, kreative lege mm. De fleste varer mellem 21-50 uger, svarende til et ”skoleår” (altså et forløb der starter om efteråret og slutter om foråret), og en fjerdedel af indsatserne prøves i forløb, der varer et år eller mere. Flere af indsatserne har et bredere sprogligt sigte og har som mål at understøtte såvel talesprog som førskrift, mens andre enten har fokus på talesprog (især ordforråd) eller førskrift. Udover mål for det enkelte barns udbytte, måler langt størstedelen af studierne også pædagogens udbytte af den løbende coaching eller professionelle udvikling på fx brugen af understøttende sprogstrategier, kvaliteten af læringsmiljøet, herunder interaktionskvaliteten eller lignende. Dette måles enten via standardiserede observationsredskaber som fx *Conversational Responsiveness Assessment and Fidelity Tool* (CRAFT; Friel, Wiggins, & Justice, 2007) og *Early Language and Literacy Classroom Observation* (ELLCO Pre-K; Smith, Brady, & Anastasopoulos, 2008) eller via forskerudviklede mål som fx pædagogers brug af dekontekstualiseret sprog (Girolametto m.fl., 2007).

Understøttelse af udøver. Som omtalt ovenfor er der i modsætning til studierne af den forældrebaserede generelle stimulering via dialogisk læsning her vægt på at understøtte pædagogen i at gennemføre interventionen. Dette ses på flere måder. Før det første er omfanget af kompetenceudvikling større, idet langt de fleste pædagoger er på mindst et todages kursus. I en intervention, *Paved for* *Succes,* der har til formål at understøtte førskrift hos fireårige børn, var pædagogerne både på en ”sommerskole” (dvs. et kursusforløb hen over sommeren), deltog i workshops efter arbejdstid, og modtog støtte fra coaches i deres eget dagtilbud i forbindelse med implementering af indsatsen. Selve gennemførelsen er i de fleste sproginterventioner understøttet af en vejledning med generelle anvisninger mht. hvordan pædagogerne skal stimulere børnenes sprogudvikling, mens pædagogens i nogle få af sproginterventionerne kan støtte sig til mere omfattende vejledninger (curricula). I alle undtaget ét studie modtager pædagogerne en form for løbende professionel udvikling eller coaching i deres eget dagtilbud.

Om studierne. De fleste studier er fra USA og mere end 90 pct. er fra engelsktalende lande. Der er ingen europæiske studier i forbindelse med denne pædagogiske tilgang. De fleste studier er relativt nye (efter 2010). Over halvdelen af studierne er gennemført som lodtrækningsforsøg og halvdelen af alle måleinstrumenter, der anvendes, er standardiserede. De fleste studier giver oplysninger om frafald og fidelitet. Studierne er baseret på et større antal børn bl.a. også fordi mange af studierne er baseret på klyngelodtrækning, dvs. at det er alle pædagoger og børn i et dagtilbud, der får en bestemt indsats. Resultaterne af denne pædagogiske tilgang er derfor alt andet lige mere generaliserbare end fx resultatet af studierne af forældrebaseret dialogisk læsning.

## Forskerbaseret lydlig opmærksomhedstræning

Beskrivelse af den pædagogiske tilgang.Vi har identificeret to typer af forskerbaserede fokuserede sproginterventioner. Den ene er denne, *Forskerbaseret lydlig opmærksomhedstræning*, hvor forskerne har afprøvet kortere og meget målrettet træning af førskriftkompetencer. Der er 14 *indsatser* (11 studier), der har afprøvet under denne pædagogiske tilgang. Sprogindsatserne ligner hinanden meget og har et snævert metodisk fokus, nemlig at undersøge om man kan understøtte børns tilegnelse af førskrift ved at arbejde systematisk med børnene med meget målrettede forløb. Da disse studier, som *Forældrebaseret dialogisk læsning*, hører til blandt de første sproginterventionsstudier, har de dannet model for senere fokuserede dagtilbudsbaserede indsatser som fx de mange studier, der har undersøgt *Pædagogbaseret bogfokuseret stimulering.*

BYRNE & FIELDING-BARNSLEY (1991) Programmet, *Sound Foundations,* havde til formål at lære børn om ords lydlige struktur, mere præcist at kunne genkende enkeltlyde på tværs af ord. De ni forskellige enkeltlyde som programmet i særlig høj grad fokuserede på var /s/, /sj (som i sjippetov), /l/, /m/, /p/, /t/, /g/, /a/ og /e/. Fokus på udvalgte lyde skyldes ideen om at når først børnene forstår princippet om at ord består af enkeltlyde vil børnene nemt kunne overføre denne nye viden til andre lyde.

Børnene blev trænet med programmet i 12 uger i små grupper af 4-6 børn af en forsker der kom ud i børnenes børnehave. Hvert forløb begyndte med at forskeren reciterede korte rim eller digte hvor den pågældende lyd, der skulle arbejdes med, forekom både først og sidst i ordene. Forskerne ledte børnenes opmærksomhed hen på lyden, og fortalte børnene hvordan munden er formet for at kunne lave den pågældende lyd.

Så introducerede forskeren en plakat med ord der begyndte med de pågældende lyde (fx *sø, sæl*) og ord der sluttede med den enkelte lyd (fx *bus, hus*). Hvert barn blev på skift bedt om at finde ord på plakaten, der begynder eller slutter med lyden. Børnene fik også arbejdsark, der indeholdt nogle tegninger af ting eller karakterer hvor de nævnte lyde og andre lyde indgik og nogle kortspil hvor de fx skulle finde de kort, der hørte sammen (fx lyden /l/ og billedet af en *lampe*). Træningen i små grupper gjorde det muligt at være opmærksom på de enkelte børns læring og behov for understøttelse.

Målgruppe, varighed af indsatsen og sprogligt fokus. Taget i betragtning af at opmærksomhed på sprogets lydside først for alvor begynder hen mod de tre år, og udvikler sig hen over hele dagtilbudsperioden, er det ikke overraskende at langt størstedelen af de børn, der deltager i studierne er fire og fem år. Lidt under halvdelen af de inkluderede børn er socialt udsatte børn. Interventionerne gennemføres i små grupper og er baseret på forskellige læringsaktiviteter som fx leg med lydkort. De fleste forløb er relativt korte (mere end 60 pct. varer under 10 uger). Alle studier har som mål at understøtte førskrift, først og fremmest lydlig opmærksomhed.

Understøttelse af udøver. Da studierne gennemføres af forskerne selv har vi ikke kodet studierne for understøttelse af udøveren. De fleste af disse interventioner er dog baseret på en form for curriculum, så gennemførelsen af indsatserne er relativ standardiseret.

Om studierne. Det drejer sig oftest her om lidt ældre studier (halvdelen er fra 1990’erne), men i modsætning til de to forrige pædagogiske tilgange er studierne spredt over et større geografisk område og omfatter også en række europæiske studier. Kun godt halvdelen er således baseret på engelsktalende børn. Alle sprogindsatserne er gennemført som lodtrækningsforsøg, men de fleste af alle måleinstrumenter, der er anvendt, er udviklet af forskerne selv. Der er oftest oplysninger om frafald og fidelitet, men studierne er baseret på relativt få børn. Der er derfor en vis usikkerhed forbundet med resultaterne.

## Forskerbaseret fokuseret stimulering

Beskrivelse af den pædagogiske tilgang.Den anden type af forskerbaserede sprogindsatser, der er afprøvet systematisk, er forskerbaseret fokuseret stimulering. Der er identificeret 14 *indsatser* (11 studier), som har afprøvet denne pædagogiske tilgang. Studierne er ligesom de forrige forskerbaserede studier kendetegnet ved at være mere eksperimentelt orienterede, dvs. forskerne afprøver forskellige type af indsatser eller forskellige komponenter af interventioner. Damhuis, Segers, og Verhoeven (2014) sammenlignede fx effekten af en mere systematisk (eksplicit) intervention målrettet ordforråd med en mindre systematisk (implicit) intervention, mens Lonigan, Purpura, Wilson, Walker, og Clancy-Manchetti (2013) undersøgte, om det understøtter børns tilegnelse af førskrift bedst, hvis man laver dialogisk læsning med fokus på enten bogstavkendskab, fonologisk opmærksomhed eller en kombination.

ARD & BEVERLY (2004). Formålet med studiet var at undersøge om det var mest understøttende for børns sprogtilegnelse om voksne stillede spørgsmål eller kommenterede historien i forbindelse med fælles læsning. I stedet for rigtige ord testede forskerne børnenes udbytte på nonsensord (der lydligt set kunne være amerikanske ord, men ikke var det, fx *keedle*). Når forskerne anvendte nonsensord, var det fordi at det sikrede at børnene ikke havde forudgående kendskab til ordene. Børnene fik læst en historie op, der var baseret på den ordløse bog *Frog on His Own*, som blev lavet til undersøgelsen. I historien indgik 10 nonsensnavneord og 10 nonsensudsagnsord, der blev parret. Børnene fik læst bogen op og introduceret målordene under fire forskellige former: 1) fælles læsning; 2) fælles læsning hvor den voksne stiller spørgsmål (Spørgsmål: *Hvad er der på Leroy’s tunge?*); 3) fælles læsning hvor den voksne kommenterer (Kommentar: *se, der er en keedle på Leroy’s tunge);* og 4) fælles læsning hvor den voksne både stiller spørgsmål og kommenterer. Ved alle spørgsmål prøvede den voksne at få barnet til at svare og dermed anvende ordet selv. Ved systematisk at afprøve spørgsmål, kommentarer og en kombination bidrager studiet med viden om, hvilke typer af understøttende sprogstrategier, der har størst effekt på børns ordforrådstilegnelse.

Målgruppe, varighed af indsatsen og sprogligt fokus. De fleste sprogindsatser er målrettet børn på fire og fem år. Kun en lille del af børnene er socialt udsatte. I et enkelt af studierne er indsatsen afprøvet på sprogligt udfordrede børn (van Kleeck, Vander Woude, & Hammett, 2006). Sprogindsatserne er forskellige med hensyn til gruppestørrelse og indbefatter både storgrupper, smågrupper og individuelle indsatser. Sprogligt set er de fleste indsatser rettet mod talesproglige områder (især ordforrådet), men ca. en tredjedel er også målrettet førskrift. Leung (2008) har særligt fokus på understøttelsen af ”naturvidenskabeligt” ordforråd, der understøttes ved hjælp af gentagne interaktive læsesituationer og genfortællinger af tre ”fakta-billedbøger” om lys og farve, efterfulgt af naturvidenskabelige hands-on-aktiviteter. De fleste sprogindsatser er blevet afprøvet i korterevarende forløb (mere end 60 pct. varer under 10 uger).

Understøttelse af udøver. Da studierne gennemføres af forskerne selv har vi ikke kodet studierne for understøttelse af udøveren. Studier varierer med hensyn til hvor systematisk og målrettet indsatsen er. Et studie sammenligner fx effekten af to kommercielt tilgængelige programmer *The Bracken Basic Concept Scale-Revised* og *The Bracken Concept Development Program* (Wilson, 2004).

Alle sprogindsatser er afprøvet efter år 2000 (en tredjedel efter 2010), så det drejer sig om relativt nyere studier. De fleste studier er amerikanske og 75 pct. af alle sprogindsatserne er afprøvet blandt engelsktalende børn. Metodisk er godt halvdelen af studierne gennemført som lodtrækningsforsøg ligesom godt halvdelen af de måleredskaber, der er brugt er standardiserede. Med en enkelt undtagelse (Lonigan m.fl., 2013) er studierne meget små (typisk stikprøvestørrelse er 30-40 børn), og der mangler information om frafald i de fleste studier, dvs. samlet set er resultaterne af denne pædagogiske tilgang forholdsvis usikre og kan være vanskelige at generalisere.

## Pædagogbaseret bogfokuseret stimulering

Beskrivelse af den pædagogiske tilgang. Der er i alt 40 *indsatser* (31 studier), der hører ind under denne pædagogiske tilgang. Sprogindsatserne har fælles læsning af bøger som udgangspunkt koblet med forskellige læringsaktiviteter, kreative lege mm. Sprogindsatserne er forskellige mht. hvor målrettede de er. Flere af sprogindsatserne er inspireret af metoder som *Direct instruction* og *Explicit instruction,* der har det tilfælles at læringen understøttes via eksplicitte mål og strategier. Barnet vil typisk blive guidet gennem læreprocessen via klare udsagn om formålet med og rationalet bag indlæringen af de nye færdigheder, tydelige forklaringer og demonstrationer af mål samt understøttende øvelser med direkte feedback indtil barnet selvstændigt behersker den nye kompetence. Indsatserne vil ofte være baseret på et curriculum, der er udarbejdet på basis af et evidensbaseret ”scope & sequence”, dvs. at beslutninger om hvad sprogindsatsen skal indeholde, og i hvilken rækkefølge elementerne skal indgå, er baseret på empirisk forskning. Indsatsen vil derfor typisk bestå af faste aktivitetsforløb, der er baseret på et mere eller mindre detaljeret ”manuskript”. Formålet er at understøtte at pædagogen kan arbejdet *systematisk* med faste læringsmål inden for bestemte sproglige områder præsenteret i en rækkefølger, der afspejler at kompetencer bygges op fra bunden på en måde dvs. nemme mål før sværere mål. Formålet er også at understøtte at pædagogen *eksplicit* hjælper barnet med at rette opmærksomhedet på målet med en aktivitet for dermed at øge barnets engagement og udbytte. I fx Aram (2006), Justice m.fl. (2010) og Penuel m.fl. (2012) tager indsatsen udgangspunkt i et curriculum. I andre indsatser arbejdes der også fokuseret, eksempelvis ved at der arbejdes med særlige aspekter af tale- eller skriftsproglige kompetencer, men der er ikke lavet egentligt curricula, som skal følges (fx Justice & Ezell, 2002; Wasik & Bond, 2001; Aram & Besser, 2009).

JUSTICE, MCGINTY, PIASTA, KADERAVEK & FAN (2010). Studiet er et eksempel på en fokuseret indsats baseret på en systematisk og eksplicit tilgang. Studiet har til formål at evaluere effekten af pædagogers reference til skrift under fælles læsning med alle 4-5-årige børn på en stue på børnenes tilegnelse af førskrift, især begreber for skriftsprog og bøger, læseretning og bogstavkendskab. Udover fælles læsning (som i dialogisk læsning) skulle pædagogerne altså i særlig grad rette børnenes opmærksomhed mod forskellige mål for førskrift på en *systematisk* måde (dvs. nemme mål før sværere mål).

I begyndelsen af skoleåret fulgte pædagogerne et curriculum med *eksplicitte* angivelser af, hvad de skulle arbejde med (fx omfang, hvilke bøger de skulle læse, tidsplan mm.) og hvordan de skulle gennemføre indsatsen sammen med børnene. Pædagogerne deltog også i en indledende 8-timers workshop, hvor de fik kompetenceudvikling i (a) børns tilegnelse af førskrift, (b) en oversigt over, hvordan man læser bøger med særligt henblik på at understøtte førskrift og resultatet af tidligere resultater i tilsvarende indsatser, og (C) hands-on øvelser. For det andet, udgangspunkt i en indsendt video af en læsesituation fik pædagogerne to gange individuel feedback fra forskerne der beskrev styrker og områder for forbedring med hensyn til den måde de refererede til førskrift på med.

Målgruppe, varighed af indsatsen og sprogligt fokus. De fleste af sprogindsatserne er målrettet fireårige børn, men stort set lige så mange (omkring en tredjedel) inkluderer også yngre (treårige) og ældre (femårige) børn. Effekten af disse sprogindsatser er i høj grad afprøvet på socialt udsatte børn (mere end 60% af børnene). Derudover er indsatserne afprøvet med udgangspunkt i såvel store og små grupper som i individuelle forløb. De fleste sprogindsatser er længerevarende og løber over 21-50 uger. Sproginterventionerne understøtter som hovedregel både talesprog og førskrift.

Understøttelse af udøver. Sproginterventionen gennemføres for det meste med udgangspunkt i et omfattende og ofte meget specifikt curriculum. Generelt er der relativ stor understøttelse af pædagogen i disse sprogindsatser. Dels er de fleste deltagende pædagoger på et mindst todages kursus og del er der i de fleste studier en relativt høj grad af understøttelse undervejs i gennemførelsen af indsatsen i form af coaching af pædagogerne i deres eget dagtilbud eller anden form for professionel udvikling.

Om studierne. Studier af mere systematiske og målrettede brug af bøger til at understøtte børns sprog på stammer altid næsten udelukkende fra USA og kun et par studier er lavet i England. Deraf følger at næsten al viden er baseret på engelsktalende børn. De første studier blev gennemført i 1990erne, men der er flest nyere studier inden for denne pædagogiske tilgang. To tredjedele af studierne er gennemført som lodtrækningsforsøg, og der er først og fremmest anvendt standardiserede måleredskaber. Mange studier giver ikke oplysninger om frafald og fidelitet. Studierne er imidlertid baseret på et større antal børn bl.a. fordi mange af studierne er klyngelodtrækningsforsøg. Nogle af studierne er baseret på et stort sample som fx Fischel m.fl. (2007), der har mere end 500 børn. Metodisk set er nogle af studierne inden for denne tilgang stærke, men der er stor variation på tværs af studier.

## Individuel computerbaseret stimulering

Beskrivelse af den pædagogiske tilgang.Der er i alt 11 *indsatser* (10 studier), der hører ind under denne pædagogiske tilgang, dvs. et relativt begrænset antal studier. Sprogindsatserne, der indgår i denne pædagogiske tilgang, er individuel stimulering baseret på computerbaserede aktiviteter som fx spil. Der er stadig kun relativt få højkvalitetsstudier af denne form for sprogindsats, hvilket formentlig hænger sammen med at brugen af computerspil trods alt er en relativ ny opfindelse.

HUFFSTETTER, KING, ONWUEGBUZIE, SCHNEIDER & POWELL-SMITH (2010). Studiet undersøger effekten af et computerbaseret læseprogram (*Headsprout Early Reading*) på udsatte børns tale- og skriftsproglige kompetencer.

Hele programmet består af 80 onlineepisoder, som varer cirka 20 minutter hver, men kun de første 40 episoder er udviklingsmæssigt tilpasset børn i dagtilbudsalderen. Onlineepisoderne er opbygget ud fra principperne om systematisk og eksplicit instruktion og de udvalgte mål inden for fx lydlig opmærksomhed, opmærksomhed på skrift og ordforråd bliver sværere for hver episode. Udover episoderne omfatter programmet seks sæt kort med lyde og ord og 30 historier som børnene skal læse op for en voksen for at få yderligere øvelse. Seks af de 30 historier bruges som del af en løbende vurdering af barnets udvikling.

Programmet er bygget op med udgangspunkt i ni pædagogiske principper som fx start med at etablere forbindelse med lyde og bogstaver via eksplicit instruktion, understøt tilegnelsen af færdigheder via barnets egen opdagelse mm.

Hvis barnets udvikling er tilfredsstillende, kan barnet gå videre til næste episode i programmet. Hvis barnet har brug for mere øvelse kan pædagogen beslutte, at (a) lade barnet arbejde med en tidligere online episode eller (b) bruge kortsæt til at give yderligere øvelse, eller (c) en kombination af disse.

Målgruppe, varighed af indsatsen og sprogligt fokus. Sprogindsatserne er først og fremmest afprøvet på de ældre børn i børnehaven (fire-femårige børn), men der er også et par enkelte studier, der evaluerer effekten af indsatserne på to- og treårige børn. Næsten tre fjerdedele af studierne har fokus på socialt udsatte børns udbytte af en computerbaseret indsats. Indsatserne gennemføres individuelt. De fleste forløb er relativt korte (mere end 60 pct. varer under 10 uger). Langt de fleste sproginterventioner har fokus på førskrift, såvel lydlig opmærksomhed som opmærksomhed på skrift.

Understøttelse af udøver. Da studierne gennemføres af børnene selv har vi ikke kodet studierne for understøttelse af udøveren.

Om studierne. Mønsteret er det sædvanlige, nemlig at flest studier er lavet i USA med engelsktalende børn. Pga. selve indsatsen – computerbaseret aktiviteter, der er en relativ ny form for indsats – er der flest nyere studier (halvdelen er afprøvet efter 2010). Omkring 75 pct. af studierne er baseret på lodtrækningsforsøg og effekten er oftest evalueret på baggrund af standardiserede måleredskaber. De fleste studier giver ikke oplysninger om frafald. Studierne varierer i størrelse fra små studier baseret på ca. 30 børn op til større studier baseret på et par hundrede børn. Studierne er af svingende metodisk kvalitet.

## Curriculumbaseret professionel udvikling

Beskrivelse af den pædagogiske tilgang.Der er i alt 14 *indsatser* (12 studier), der hører ind under denne pædagogiske tilgang. Indsatserne her har meget til fælles med flere af indsatserne under Pædagogbaseret bogfokuseret stimulering. Der er fokus på intentionel understøttelse af særlige læringsmål, og de fleste af indsatserne er baseret på systematisk og eksplicit instruktion, men adskiller sig fra dem ved at såvel indsatserne over for børn samt understøttelsen af pædagoger er curriculumbaseret, men med forskellige curricula. Programmerne målrettet de voksne ligner i vid omfang hinanden – og langt hen af vejen også den form for professionel udvikling vi så i forbindelse med Pædagogbaseret generel stimulering. Her er indsatserne blot mere målrettede og i nogle tilfælde også mere omfattende og har alle fokus på at skabe vedvarende praksisforandringer.

Et eksempel er Excell (*Exceptional Coaching for Early Language and Literacy*), der er et etårig forløb der består af én workshop om måneden efterfulgt af ugentlig coaching i dagtilbuddet de følgende tre uger (Wasik & Hindman, 2011). Med Excell trænes pædagogerne i at styrke børnenes talesprog, lydlig opmærksomhed, bogstavkendskab og skrivning. Pædagogerne bliver fx trænet i at fremhæve nye ord under boglæsningen via en række tematisk relaterede bøger og samtaler om temaerne og opfølgende aktiviteter med særlig vægt på at tilskynde barnet til at snakke om nye ord. Andre eksempler er Landry, Anthony, Swank og Monseque-Bailey (2009) og Lonigan, Farver, Phillips og Clancy-Menchetti (2011).

Målgruppe, varighed af indsatsen og sprogligt fokus. Næsten alle sprogindsatserne er målrettet socialt udsatte børn (knap 80% af børnene), herunder en stor andel af børn med en anden sproglig baggrund end engelsk. Målgruppen består oftest af 4-årige. De børnerettede curriculumbaserede indsatser finder sted i enten store eller små grupper. Alle indsatserne er længerevarende og løber over 21-50 uger, dvs. hvad der svarer til et ”skoleår”. Sprogindsatserne understøtter som hovedregel en bredere vifte af både talesproglige- og førskriftlige kompetencer. Udover mål for det enkelte barns udbytte, måler langt størstedelen af studierne også pædagogens udbytte af den løbende coaching eller professionelle udvikling på måder, der er relevante for den professionelle udvikling.

MASHBURN, DOWNER, HAMRE, JUSTICE & PIANTA (2010). Et kendt og ofte omtalt eksempel på en indsats, der falder ind under denne pædagogiske tilgang er *MyTeachingPartner* (MTP). Det er et professionelt udviklingsprogram designet til at forbedre kvaliteten af interaktioner i dagtilbud og dermed børns tale- og førskriftlige udvikling

Der er udviklet et specielt curriculum til børnene kaldet *MyTeachingPartner-Language & Literacy* (MTP-LL). Indsatsen, der er baseret på systematisk, eksplicit instruktion, tager udgangspunkt i principper om tydelighed, intensitet og gentagelser. Omdrejningspunktet er fælles læsning og læringsaktiviteter, der er målrettet seks læringsområder inden for talesprog og førskrift.

Indsatsen over for pædagoger tager udgangspunkt i coaching specielt designet til at understøtte høj kvalitet i interaktionen mellem børn og voksne mens programmet MTP-LLgennemføres. Høj interaktionskvalitet kaldes også for proceskvalitet og omfatter følelsesmæssig understøttelse, organisering af læringssituationer og læringsunderstøttelse. MTP indsatsen giver pædagogen omfattende muligheder for (a) observation af høj kvalitet, instruktion gennem analyse og fremvisning af mange videoeksempler; (B) træning i at identificere og reagere passende på børns tegn og (c) gentagne muligheder for individuel feedback og støtte til selv at have interaktioner af høj kvalitet med børnene.

I dette studie blev forskellige former for professionel udvikling sammenlignet. Effekten af henholdsvis adgang til en MTP website med materialer, herunder en masse videoklip samt en mere omfattende version (*MTP Consultancy*), der også indbefattede webbaseret coaching ved hjælp af videooptagelser som pædagogerne sendte ind, blev afprøvet i studiet.

Understøttelse af udøver. Definitionen af denne pædagogiske tilgang er en grundig indledende træning (i alle tilfælde 2-dags-kurser, men ofte mere) samt omfattende og vedvarende implementeringsunderstøttelse af pædagogen under gennemførelsen af indsatsen over for børnene. Den professionelle udvikling er curriculumbaseret og i mere end halvdelen af studierne suppleres løbende kursusvirksomhed med en form for coaching af pædagogerne i deres eget dagtilbud eller via webbaserede tiltag. Der er generelt mange omkostninger forbundet med at iværksætte indsatsen.

Om studierne. Størstedelen af disse studier er gennemført efter 2010, og alle studier er fra USA. Begge forhold afspejler at indsatserne i forbindelse med denne pædagogiske tilgang kan betragtes som den nyeste tendens inden for forskningen. Et andet markant kendetegn ved denne pædagogiske tilgang er, at flere af studierne afprøver indsatser i stor skala (det vi kalder for effektivitetsstudier), dvs. med et stort antal børn og under rutinemæssige vilkår (som del af den daglige pædagogiske praksis). Størstedelen af studierne er derfor gennemført som klyngelodtrækningsforsøg og effekterne er stort set udelukkende målt med standardiserede redskaber. Da hovedfokus er professionel udvikling indsamles der generelt detaljerede oplysninger om hvordan de involverede pædagoger har gennemført indsatsen. Metodisk set er studierne inden for denne tilgang de mest stærke.

## Forældre- og pædagogbaseret stimulering

Beskrivelse af den pædagogiske tilgang.Der er i alt 8 *indsatser* (7 studier) i forbindelse med denne pædagogiske tilgang, og rent indholdsmæssigt har indsatserne meget tilfælles med flere af de andre pædagogiske tilgange (Forældrebaseret dialogisk læsning, Pædagogbaseret generel stimulering og Pædagogbaseret bogfokuseret stimulering), at det på mange måder havde været naturligt at inkludere indsatserne her under en af de øvrige tilgange. Dette understreges af at fem ud af otte studier er gennemført af de samme forskere, som står bag studierne af Forældrebaseret dialogisk læsning og er i nogle tilfælde del af samme studie (se fx Whitehurst m.fl., 1994 og Whitehurst m.fl., 1999). Når vi alligevel har valgt at danne en særlig gruppe til disse studier skyldes det, at de systematisk afprøver parallelle indsatser i dagtilbuddet og hjemmet.

ZEVENBERGEN, WHITEHURST & ZEVENBERGEN (2003). Studiet undersøgte effekten af en parallel fælles læsningsindsats i Headstart børnehaver og i børnenes hjem på 4-årige børns narrative færdigheder. Læseindsatsen varede 30 uger.

Pædagoger og forældre blev instrueret i teknikkerne fra dialogisk læsning. Derudover blev de voksne instrueret i hvordan de kunne opfordre børnene til at fortælle historien. Den voksnes rolle var at tilskynde barnet til aktiv deltagelse ved at stille spørgsmål, evaluere og udvide barnets bidrag og anerkende barnets forsøg på at fortælle historien og navngive ting og handlinger i bogen.

Forældre og pædagoger blev instrueret via video.

Målgruppe, varighed af indsatsen og sprogligt fokus.I modsætning til Forældrebaseret dialogisk læsning er denne pædagogiske tilgang afprøvet med lidt ældre børn og primært blandt socialt udsatte børn (alle på nær et studie). Indsatserne er af forskellig varighed og halvdelen varer et skoleår. Studier har primært som mål at understøtte talesproglige kompetencer (især ordforråd) men omkring en tredjedel af studierne understøtter også førskrift.

Understøttelse af udøver. Der er begrænset støtte til såvel pædagoger som forældre. Forældrene instrueres på korte workshops eller ved selv-instruktion men i majoriteten af indsatserne modtager udøveren ingen støtte. Halvdelen af indsatserne er baseret på et curriculum

Om studierne. Alle studier stammer fra før 2010 og alle er fra engelsktalende lande (syv ud af otte studier er fra USA). Metodisk er studierne ikke stærke, da de fleste er baseret på matchede grupper. Der er primært anvendt standardiserede måleinstrumenter men der er kun oplysninger om frafald og fidelitet for halvdelen af studierne. Derudover er studierne baseret på relativt få børn og derfor mindre sikre.

## Pædagogbaseret omfattende stimulering

Beskrivelse af den pædagogiske tilgang.Der er kun 6 studier af de identificerede studier, der har undersøgt effekten af pædagogbaseret omfattende stimulering på børns talesprog og førskrift, men denne tilgang betragtes som en ny retning i forskningen og derfor har vi behandlet den separat. Med ”omfattende” stimulering mener vi, at sprog og førskrift understøttes som led i en bredere indsats, der også understøtter andre kognitive kompetencer (oftest matematik-relaterede kompetencer) og socioemotionelle kompetencer. De betegnes også oftest som ”school readiness interventions” i den engelske litteratur. Alle indsatserne er curriculumbaseret, er baseret på en systematisk eksplicit tilgang og tager i de fleste tilfælde udgangspunkt i fælles læsning koblet med læringsaktiviteter, aktivitetscentre og i nogle tilfælde også aktiviteter i hjemmet. Et typisk - og kendt - eksempel på Pædagogbaseret omfattende indsats er fx *Tools of the mind* (Barnett m. fl., 2008), der er baseret på Vygotskys teorier og fokuserer på understøttelse af selvregulering, tale og førskrift samt matematiske kompetencer via leg og samspillet med kammerater og voksne.

WEILAND & YOSHIKAWA (2013). Den omfattende indsats, der blev afprøvet i dagtilbud med 3-4-årige børn over en toårig periode, indbefattede systematisk og målrettet arbejde med en række udviklingsområder med udgangspunkt i forskellige offentlige tilgængelige curricula. Den grundlæggende teori bag den omfattende indsats var at implementeringen af eksplicit, intentionel og ensartet curricula i alle dagtilbud *koblet* med professionel udvikling, der understøtter den kvalitet, hvormed pædagogerne anvender programmerne, vil føre til højere udbytte hos børnene. Helt konkret anvendte pædagogerne to programmer. Til at understøtte børnenes matematiske kompetencer skulle pædagogerne arbejde med *Building blocks,* mens børnenes tilegnelse af talesprog og førskrift blev understøttet via *Opening the world of learning*. Pædagogerne skulle også gennem arbejdet med de to programmer understøtte børnenes eksekutivfunktioner og deres følelsesmæssige udvikling.

Alle pædagoger deltog i omfattende professionel udvikling, herunder en curriculum-specifik uddannelse både før og under afprøvningen samt to ugers on-site support fra en erfaren coach, der var uddannet i begge curricula. Coachingsessionerne blev skræddersyet til den enkelte pædagogs behov i forbindelse med gennemførelsen af programmerne og i organisering af arbejdet på stuen.

Målgruppe, varighed af indsatsen og sprogligt fokus. Indsatserne er centreret omkring 4-årige børn og oftest børn med en socialt udsat baggrund. Indsatserne finder sted i store eller blandede grupper. Alle indsatserne er længerevarende (21-50 uger) mens én løber over to år. Indsatserne understøtter en bredere vifte af både talesprog- og førskriftlige kompetencer samt andre kognitive og socioemotionelle kompetencer.

Understøttelse af udøver. Der er omfattende støtte til de deltagende pædagoger. De fleste forberedes ved at deltage i mindst ét 2-dages kursus og implementeringen af indsatsen er både støttet af et curriculum og i det fleste tilfælde suppleret med en form for coaching af pædagogerne i deres eget dagtilbud. Landry m.fl. (2009) afprøvede bl.a. effekten af forskellige former for professionel udvikling, herunder i hvilken betydning løbende brug af vurdering af børnenes udbytte af indsatsen havde for børnenes endelige udbytte.

Om studierne. Bortset fra ét er alle studierne gennemført efter 2010 og alle studier er fra USA. Som i forbindelse med Curriculumbaseret professionel udvikling er flere af studierne i denne pædagogiske tilgang afprøvet i stor skala (det vi kalder for effektivitetsstudier, dvs. med et stort antal børn og under rutinemæssige vilkår). Sstudierne inden for denne tilgang er de mest metodisk stærke med hensyn til overordnet design (med én undtagelse er alle lodtrækningsforsøg), alle måleinstrumenter er konventionelle og der er information om frafald for alle studier undtagen et. Resultaterne for denne tilgang er derfor pålidelige.

## Forældrebaseret omfattende stimulering

Beskrivelse af den pædagogiske tilgang.Der er 10 *indsatser* (8 studier), der har undersøgt denne pædagogiske tilgang. Også her drejer det sig om indsatser, der er bredere end sprog, men her er det forældrene, der er aktive udøvere af indsatsen. Udover sprog understøttes andre kognitive kompetencer (oftest matematik) og socioemotionelle kompetencer. Indsatserne bag denne pædagogiske tilgang betegnes også i andre sammenhænge som Forældreprogrammer. Dette omfatter fx det i Danmark velkendte amerikanske program HIPPY (på dansk kaldet HIPHOP) (Baker, Piotrkowski, & Brooks-Gunn, 1998) og et forældreprogram (*The Tandem Project*), der er en del af engelske *Sure start-*program (Ford, Evans, & McDougall, 2003).

VAN TUIJL, LESEMAN & RISPENS (2001). Programmet, *Opstap Opnieuw* ('' *Step-up Anew* ''), blev udviklet i Holland som et alternativ til det velkendte HIPPY-program, der i en hollandsk version blev evalueret i begyndelsen af 1990'erne baseret på etniske minoritetsgrupper uden tilsyneladende succes. Programmet var en videreudvikling af den omfattende indsats HIPPY (der involverer mødre og hjælpere), bl.a. på baggrund af de seneste teoretiske indsigter i børns kognitive udvikling samt tale- og skriftsproglige udvikling. Indsatsen har fokus på at styrke kvaliteten af mor-barn interaktioner i forbindelse med relevante læringsområder. Den grundlæggende mekanisme er co-konstruktion i følelsesmæssigt understøttende sociale interaktioner. Kernen i programmet var et struktureret curriculum med angivelse af læringsmål og pædagogiske aktiviteter, der skulle udføres i hjemmet af mor og barn. Indsatsen varede to år (fem dage om ugen i 30 uger hvert år), i alt 150 planlagte aktiviteter om året. Familien fik alle materialer (blyanter, billedbøger, CD’er med sange mm.).

Indsatsen blev afprøvet blandt tyrkiske og arabiske mødre. Mødrene blev introduceret til læringsmål og aktiviteter og hvordan de skulle understøtte barnet via ugentlige instruktioner og skemaer. Udførelse af daglige aktiviteter blev vurderet til at tage omkring 20 minutter hver dag. Mødrene kunne også få instruktionerne på lydbånd. Mødrene modtog hjemmebesøg, hvor de blev støttet i udførelsen af hjælpere. Bl.a. fik mødrene demonstreret hvordan de kunne skabe bedre interaktioner med deres barn. Hjælperne var selv erfarne mødre og tilhørte de samme fællesskaber svarende til bydelsmødre i Danmark. Mødrene fik besøg hver anden uge. Alternativt organiserede hjælperen et gruppemøde i kvarteret. Hjælperen spurgte også ind til implementeringen af programmet.

Målgruppe, varighed af indsatsen og sprogligt fokus. Indsatserne retter sig mod såvel små børn (under 3 år) og børnehavebørn, og er typisk målrettet socialt udsatte familier. Der indgår etniske minoriteter i alle studierne. Alle indsatser er individuelle og finder sted i barnets eget hjem. De fleste af indsatserne varer mellem et og to år og understøtter både talesprog og førskrift, samt andre kognitive og socioemotionelle kompetencer.

Understøttelse af udøver. Der er stor variation på tværs af indsatserne med hensyn til hvor meget udøveren understøttes inden og under indsatsen. I majoriteten af indsatserne er der dog en form for løbende understøttelse af typisk moren i form af hjemmebesøg eller gruppemøder i nabolaget.

Om studierne. Selvom tre ud af syv studier er fra USA er Europa repræsenteret med studier fra England og Holland. Studierne spreder sig tidsmæssigt bredt over undersøgelsesperioden. Metodisk set varierer studierne inden for denne tilgang med hensyn til overordnet design (tre studier er baseret på matchede grupper), de fleste anvender konventionelle måleinstrumenter og der er information om frafald for de fleste studier. Resultaterne af effektanalysen for denne tilgang er mere usikre.

Tabel A4.1 Oversigt over og beskrivelse af de 10 pædagogiske tilgange

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| OVERORDNET PÆDAGOGISK TILGANG | Studier/ indsatser | Tidsrum | Metode | Stikprøve-størrelse | Målgruppe  (≠ 100%) | Ramme  (tidspunkt) | Format | Aktivitet | Sprogligt mål  (≠ 100%) | Varighed | Understøttelse af udøver  (≠ 100%) |
| 1. GENEREL STIMULERING | | | | | | | | | | | |
| 1.1 Forældrebaseret fælles læsning | 15 (19) | *1990-99*  37%  *2000-09*  21%  *2010-14*  42% | Lodtrækning  79% | 17-277  Mange små studier | <3 år 35%  3 år 32%  4 år 18%  5 år 12%  -------  30% udsat-te | Hjem  (fastlagt tidspunkt) | Individuel | Fælles læsning | *Talesprog*  100%  (ordforråd  54%) | >10 uger  75%  11-20 uger  16% | *Kompetenceudvikling*: 1-dags-workshop (30%), selvinstruktion (30%),  hjemmebesøg/individuel instruktion (19%)  *Grad af støtte*: generel vejledning (100%)   * *Implementeringsstøtte:* ingen støtte (48%), hjemmebesøg (19%), gruppemøder/telefonopkald (14%) |
| 1.2 Pædagogbaseret generel stimulering | 11 (16) | *2000-09*  40%  *2010-14*  60% | Lodtrækning  63% | 64-759  (+ større studier) | <3 år 9%  3 år 27%  4 år 44%  5 år 15%  -------  32% udsat-te | Dagtilbud  (hele dagen) | Store/ blandede grupper | Mest fælles læsning + læringsaktiviteter | *Talesprog*  42%  (ordforråd  31%)  *Førskrift*  40% | 11-20 uger  19%  21-50 uger  44%  51-100 uger  25% | *Kompetenceudvikling*: 2-dags-kursus (30%), 1-dags-workshop (18%)  *Grad af støtte*: generel vejledning (63%), curriculum (25%)  *Implementeringsstøtte:* coaching (94%), professionel udvikling (24%) |
| 2. FOKUSERET STIMULERING | | | | | | | | | | | |
| 2.1. Forskerbaseret lydlig opmærksomhedstræning | 12 (19) | *1990-99*  50%  *2000-09*  22%  *2010-14*  28% | Lodtrækning  100% | 30-119  (+ små studier) | <3 år -  3 år 11%  4 år 40%  5 år 37%  -------  42% udsat-te | Dagtilbud  (fastlagt tidspunkt) | Små grupper | Læringsaktiviteter | *Førskrift*  90%  (lydlig opmærksomhed 58%) | >10 uger  63%  11-20 uger  16% | *Kompetenceudvikling*: ikke relevant    *Grad af støtte*: ikke relevant  *Implementeringsstøtte:* ikke relevant |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| OVERORDNET PÆDAGOGISK TILGANG | Studier/ indsatser | Tidsrum | Metode | Stikprøve-størrelse | Målgruppe  (≠ 100%) | Ramme  (tidspunkt) | Format | Aktivitet | Mål  (≠ 100%) | Varighed | Understøttelse af udøver  (≠ 100%) |
| 2.2 Forskerbaseret fokuseret stimulering | 11 (14) | *2000-09*  67%  *2010-14*  33% | Lodtrækning  69% | 12-329  (+ små studier) | <3 år -  3 år 32%  4 år 42%  5 år 25%  -------  25% udsat-te | Dagtilbud  (fastlagt tidspunkt) | Individuel  Små grupper | Fælles læsning  50%    Læringsaktiviteter  (36%) | *Talesprog*  55%  (ordforråd  50%)  Førskrift  35% | >10 uger  58%  11-20 uger  17%  21-50 uger  25% | *Kompetenceudvikling*: ikke relevant    *Grad af støtte*: (curriculum)  *Implementeringsstøtte:* ikke relevant |
| 2.3 Pædagogbaseret bogfokuseret stimulering | 31 (40) | *1990-99*  15%  *2000-09*  50%  *2010-14*  35% | Lodtrækning  78% | 72-604  (+ små studier) | <3 år -  3 år 23%  4 år 51%  5 år 27%  -------  63% udsat-te | Dagtilbud  (fastlagt tidspunkt) | Alle formater | Fælles læsning med eller uden læringsaktiviteter | *Talesprog*  48%  (Ordforråd  36%)  *Førskrift*  48% | >10 uger  18%  11-20 uger  20%  21-50 uger  60% | *Kompetenceudvikling*: 2-dags-kursus (42%), 1-dags-workshop (27%),  *Grad af støtte*: curriculum (68%), generel vejledning (18%)  *Implementeringsstøtte:* coaching (45%), ingen støtte (31%), professionel udvikling (18%) |
| 2.4 Individuel computerbaseret stimulering | 11 (12) | *1990-99*  17%  *2000-09*  33%  *2010-14*  50% | Lodtrækning  75% | 37-214  (+ små studier) | <3 år 4%  3 år 12%  4 år 36%  5 år 32%  -------  67% udsat-te | Dagtilbud  (fastlagt tidspunkt) | Individuel | Computer aktiviteter | *Talesprog*  19%  (ordforråd  19%)  *Førskrift*  71%  (lydlig opmærksomhed 38%) | >10 uger  62%  11-20 uger  15%  51-100 uger  15% | *Kompetenceudvikling*: ikke relevant    *Grad af støtte*: ikke relevant  *Implementeringsstøtte:* ikke relevant |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| OVERORDNET PÆDAGOGISK TILGANG | Studier/ indsatser | Tidsrum | Metode | Stikprøve-størrelse | Målgruppe  (≠ 100%) | Ramme  (tidspunkt) | Format | Aktivitet | Mål  (≠ 100%) | Varighed | Understøttelse af udøver  (≠ 100%) |
| 2.5 Curriculum-baseret professionel udvikling | 12 (14) | *2000-09*  36%  *2010-14*  64% | Lodtrækning  78% | 120-1165  (+ store studier) | <3 år -  3 år 29%  4 år 46%  5 år 21%  -------  86% udsat-te | Dagtilbud  (fastlagt tidspunkt) | Store eller blandede grupper | Fælles læsning med læringsaktiviteter og andre aktiviteter | *Talesprog*  51%  (ordforråd  31%)  *Førskrift*  44% | 21-50 uger  93% | *Kompetenceudvikling*: 2-dags-kursus (100%)  *Grad af støtte*: curriculum (93%)    *Implementeringsstøtte:* coaching (46%), professionel udvikling (39%), online support (15%) |
| 2.6 Forældre- og pædagogbaseret stimulation | 7 (8) | *1990-99*  17%  *2000-09*  33% | Lodtrækning  25% |  | <3 år 11%  3 år 26%  4 år 32%  5 år 16%  -------  87% udsat-te | Dagtilbud  Hjem  (fastlagt tidspunkt) | Blandede grupper | Fælles læsning med læringsaktiviteter og andre aktiviteter | *Talesprog*  49%  (ordforråd  42%)  *Førskrift*  35% | >10 uger  50%  21-50 uger  50% | *Kompetenceudvikling*: 1-dags-workshop (46%), selvinstruktion (36%),  *Grad af støtte*: generel vejledning (50%), curriculum (50%)    *Implementeringsstøtte:* ingen støtte (67%) |
| 3. GENEREL OG FOKUSERET STIMULERING – OMFATTENDE INDSATSER | | | | | | | | | | | |
| 3.1 Pædagogbaseret omfattende stimulering (skoleparathed) | 6 (6) | *2000-09*  33%  *2010-14*  67% | Lodtrækning  83% | 210-3834  (+ store studier) | <3 år 11%  3 år 22%  4 år 57%  5 år 11%  -------  67% udsat-te | Dagtilbud | Store eller blandede grupper | Fælles læsning med læringsaktiviteter og andre aktiviteter | *Talesprog*  48%  (Ordforråd  26%)  *Førskrift*  52%  Kognition  (mat.)  Sociale kompetencer | 21-50 uger  86%  51-100 uger  14% | *Kompetenceudvikling*: 2-dags-kursus (60%), selvinstruktion (40%),  *Grad af støtte*: curriculum (100%)  *Implementeringsstøtte:*  coaching (67%), professionel udvikling (22%) |
| OVERORDNET PÆDAGOGISK TILGANG | Studier/ indsatser | Tidsrum | Metode | Stikprøve-størrelse | Målgruppe  (≠ 100%) | Ramme  (tidspunkt) | Format | Aktivitet | Mål  (≠ 100%) | Varighed | Understøttelse af udøver  (≠ 100%) |
| 3.2 Forældrebaseret omfattende stimulering (skoleparathed) | 8 (10) | *1990-99*  20%  *2000-09*  70%  *2010-14*  10% | Lodtrækning  70% | 60-731 | <3 år 24%  3 år 24%  4 år 32%  5 år 11%  -------  67% udsat-te | Dagtilbud  Hjem | Individuel | Fælles læsning med eller uden læringsaktiviteter og andre aktiviteter | *Talesprog*  59%  (ordforråd  26%)  *Førskrift*  41%  Kognition (mat.)  Sociale kompetencer | 21-50 uger  20%  51-100 uger  20%  +100 uger  30% | *Kompetenceudvikling*: hjemmebesøg (40%), 1-dags-workshop (20%), 2-dags-kursus (20%)  *Grad af støtte*: generel vejledning (50%), curriculum (40%)    *Implementeringsstøtte:* gruppemøder (63%) |